Document ID: /roh_data/filtered/fineweb-2-filterrobots_roh.jsonl.gz/32013

Il candidat da la PBD Andreas Felix è sa retratgs il venderdi saira. L'affera da cartels avess uschiglio savì far donn a la PBD Grischuna. Las turbulenzas savessan dentant er bittar ina schleta glisch sin candidatas e candidats burgais-democrats per il Cussegl grond. En tut candideschan 33 candidatas e candidats per in sez. Actualmain è la PBD la terz gronda fracziun en il parlament cun 27 deputadas e deputads.
Nagina tema - mabain anc pli gronda motivaziun
A chaschun da la radunanza da delegads da la PBD Svizra èn candidatas e candidats per il Cussegl grond dentant sa mussads plain speranza. Uschia di il deputà da Stussavgia Daniel Buchli ch'èl n'haja nagina tema ch'il scandal da cartels pudess far donn a la PBD ed uschia forsa sminuir sias schanzas da restar en il Cussegl grond. Anzi, el di che la partida ed ils candidats sa tegnian uss pir da dretg ensemen. E ch'el saja motivà anc pli fitg ch'avant.
Era la candidata da Bever Ladina Meyer, ch'è per l'emprima giada sin la glista, è persvadida che votantas e votants na chastieschan betg l'entira partida. La glieud realiseschia bain ch'il scandal da cartel e la PBD èn dua pèra chalzers.
Martin Aebli, il president dil Cussegl grond conceda che l'entira istorgia saja pauc empernaivla sis emnas avant las elecziuns. Tuttina è el da l'avis che votantas e votants na mettan betg tut las persunas da la PBD en in truclet. Vinavant manegia el ch'il pievel elegia persunalitads e betg exnum persunas tenor partidas.
Cas ston vegnì sclerids
Martin Aebli dentant er auters deputads pretendan transparenza ed in scleriment en detagl. I na sappia betg esser ch'i vegnia mo mussà cun il det sin exponents da lur partida. Las dimensiuns sajan bler pli grondas e partutgian segir e franc er persunas dad autras partidas, uschia Ladina Meyer.
RR actualitad 07:00